題婁億墓
作者：陳舜俞
朝代：宋

paragraphs: 彼何人之門兮，雁行馬車。
老夫懷金兮，童子紆朱。
其取萬鍾兮，不差毫銖。
庖有粱肉兮，腹無圖書。
天之生此兮，何罪何辜。
句讀其話言兮，節文其步趨。
抱筆而宵吟兮，鋪楮而晝塗。
天子招其以仕兮，鄉人勉呼。
衆肩相煦摩兮，疾駕爭馳驅。
有司五上吾名兮，禮部曾不一知。
退將羸其角兮，進且跋其胡。
行年幾六十兮，僅免爲白徒。
一秩不能勝兮，朝强而暮殂。
考妣其謂我何兮，遑悼妻與孥。
高者我難諏兮，厚者行難語。
諸百恨寂默兮，秋草之墟。